潘別駕寄牡丹歌次韵
作者：汪莘
朝代：宋

paragraphs: 別駕寄我新詩章，賞花須賞花中王。
我誦此詩欲大叫，山川靈氣未始亡。
憶昔少年健如虎，兩脚不住尋奇芳。
何曾著眼看桃李，天台洞口呼劉郎。
癡兒騃女意自得，不肯隨我超凡常。
嵩山洛浦忽入夢，秦人漢士俱堂堂。
仰天大笑不復道，朱宮紫府森開張。
是時青春二三月，姚家一樹真黄裳。
其餘牛家魏家種，千紅萬碧羅新妝。
論花固是花中傑，論人亦是人中祥。
不覺我醉花亦醉，不覺花香人亦香。
氣高已壓玉笥綴，骨硬肯羨金釵行。
授我以元君之雲篆，沃我以王母之霞觴。
當時跳出生死窟，自此踏倒名利場。
懷洞庭兮悲瀟湘，吟清風兮詠滄浪。
仙人擊節相屬和，賤子起舞尤顛狂。
歷聘二十八列宿，遍謁三千六上皇。
東風未斷薰風起，江北吹落江南藏。
天葩何年到此土，形貌雖減神猶昌。
濂溪先生誇富貴，東坡老子憐忠良。
不如煎酥煮麵喫，大勝三椀搜枯腸。